ང་རང་ཆ་མེད་ཀྱི་སྲང་ལམ་འདིའི་ཐོག་ཏུ་འགྲོ་དུས།ངའི་རྐང་པ་གཉིས་པོ་སྐྱོན་ཕོག་པའི་འཁོར་ལོ་གཉིས་དང་འདྲ་བར་ལྗིད་པོ་ཡིན་པ་ཚོར།ལོ་ངོ་མང་པོར་རྐང་པས་ང་རང་ཁུར་ཏེ་འགྲོ་བ་མིན་པར་ངས་རྐང་པ་ལྗིད་པོ་གཉིས་འདྲུད་་ཀྱིན་འགྲོ་བཞིན་འདུགང་རང་བཞི་མདོ་ཞིག་ཏུ་སླེབས་དུས་རྐང་པ་ཐོགས་ས་ཅི་ཡང་མེད་མོད་ཅི་ཞིག་ལ་ཐོགས་ནས་སར་འགྱེལ་སོང་།ང་རང་སར་ཇི་ལྟར་འགྱེལ་བ་ལྟར་དེ་ལྟར་སྲང་ལམ་ན་གཡོ་འགུལ་མེད་པར་ཉལ་བསྡད།ལོ་ངོ་ཉེར་གཅིག་གི་རིང་ངའི་སེམས་པར་ལྷིང་འཇགས་འདི་ལྟར་ཞིག་བྱུང་མ་མྱོང་།དུས་རྒྱུན་དྲོ་འཇམ་གྱི་མལ་ཁྲི་ཐོག་ཉལ་བསྡད་དུས་ཀྱང་ངའི་སེམས་པ་ནི་དྲག་ཏུ་ལྡིང་བས་གཉིད་སྐྱིད་པོ་ཞིག་ཁུག་མི་སྲིད།ཁུག་ནའང་རྨི་ལམ་དུ་དམག་འཁྲུག་རྐྱང་རྐྱང་རྨིས་པར་བྱེད།དེ་རིང་མི་ཚོགས་ཀྱི་ཁྲོད་དུ་ང་རང་འདི་ལྟར་ཉལ་བསྡད།དག་གཙང་གི་གྲོང་ཁྱེར་འདིའི་ནང་གི་དངོས་པོ་གང་ལའང་མེད་པའི་ཐལ་རྡུལ་གྱི་དྲི་མ་ཞིམ་པོ་ཞིག་ངའི་སྣ་ལམ་དུ་འཛུལ།ཉེ་འགྲམ་དུ་ཕར་འགྲོ་ཚུར་འོང་བྱེད་ཀྱིན་པའི་མི་ཚོགས་ཀྱི་གོམ་སྒྲ་ནི་དབྱངས་ཅན་མས་དཀྲོལ་བའི་དབྱངས་རྟ་སྙན་མོ་ཞིག་དང་འདྲ།ང་རང་འཇིག་རྟེན་འདིའི་ཡོད་ཚད་ལ་ཁ་ཡ་མ་བྱས་པར་སྟོང་ཉིད་ཀྱི་ཞིང་ཁམས་སུ་འཐིམས།